ഡോംഗ്രി ടു ദുബായ്: മുംബൈ മാഫിയയുടെ ആറ് പതിറ്റാണ്ടുകൾ

അന്വേഷണാത്മക പത്രപ്രവർത്തകനായ ഹുസൈൻ സെയ്ദി 2012ൽ എഴുതിയ  പുസ്തകമാണ് ഡോംഗ്രി ടു ദുബായ്: സിക്സ് ഡികേഡ്സ് ഓഫ് ദി മുംബൈ മാഫിയ. ഒരു കൂട്ടം ഗുണ്ടകളിൽ നിന്നും കള്ളക്കടത്തുകാരിൽ നിന്നും ഇന്നത്തെ സംഘടിത കുറ്റകൃത്യങ്ങളുടെ മാഫിയ ഡോണുകളിലേക്കുള്ള മുംബൈ മാഫിയയുടെ പരിണാമം ഈ പുസ്തകം ചർച്ച ചെയ്യുന്നു. തന്റെ കുറ്റകൃത്യങ്ങൾക്ക്  അടിത്തറയായ ഡോംഗ്രിയിലെ തെരുവുകളിൽ നിന്ന് ദാവൂദ് ഇബ്രാഹിം ഒടുവിൽ തന്റെ സാമ്രാജ്യം സ്ഥാപിച്ച ദുബായിലേക്കുള്ള യാത്രയാണ് ഹുസ്സൈൻ സൈദി ഈ പുസ്തകത്തിൽ വരച്ചു വെച്ചിരിക്കുന്നത്.

സഞ്ജയ് ഗുപ്ത ഈ പുസ്തകം "ഷൂട്ട്ഔട്ട് അറ്റ് വഡാല" എന്ന ചിത്രത്തിത്തിന്റെ ഇതിവൃത്തമായി സ്വീകരിച്ചു. ഈ പുസ്തകത്തെ അടിസ്ഥാനമാക്കിയുള്ള ഒരു വെബ് സീരീസാണ് ബാംബായി മേരി ജാൻ.

 പ്ലോട്ട് 
1947 മുതൽ 2011 വരെയുള്ള കുപ്രസിദ്ധ മുംബൈ ഗുണ്ടകളായ ഹാജി മസ്താൻ, കരീം ലാല, ഛോട്ടാ രാജൻ, അബു സലേം, പ്രധാനമായും ദാവൂദ് ഇബ്രാഹിം എന്നിവരുടെ കഥയാണ് പുസ്തകം വിവരിക്കുന്നത്.

ദാവൂദ് ഇബ്രാഹിം മുംബൈ പോലീസിന്റെ കയ്യിലെ ഒരു പാവയായാണ് കുറ്റകൃത്യത്തിന് തുടക്കമിട്ടത്.  മുംബൈയിലെ ഗുണ്ടാ സംഘങ്ങൾക്കിടയിലെ ഗ്യാങ് വാർ ഇല്ലാതാക്കാനായാണ് പോലീസ് ആദ്യം ദാവൂദിനെ ഉപയോഗിച്ചതെങ്കിലും പിന്നീട് ദാവൂദ് സ്വയം തന്നെ ഒരു ഗ്യാങ്സ്റ്റർ ആയി മാറുകയും തുടർന്ന് ഒരു ഗുണ്ടാ സംഘത്തെ രൂപീകരിക്കുകയും ചെയ്തു. പത്താൻമാരുടെ ഉയർച്ച, ദാവൂദ് സംഘത്തിന്റെ രൂപീകരണം, ബോളിവുഡിലെ മാഫിയയുടെ നീചമായ പങ്ക്, ദാവൂദിന്റെ കറാച്ചിയിലേക്കുള്ള നീക്കം, ലോകത്തിലെ ഏറ്റവും പിടികിട്ടാപ്പുള്ളികളിൽ ഒരാളെ അഭയം നൽകിയതിൽ പാകിസ്ഥാന്റെ പങ്ക് തുടങ്ങി ഇന്ത്യയിലെ കുറ്റകൃത്യ ചരിത്രത്തിലെ നിരവധി നാഴികക്കല്ലുകൾ ഈ പുസ്തകത്തിൽ ചർച്ച ചെയ്യുന്നു.

ഡോംഗ്രിയിൽ നിന്നുള്ള ഒരു ആൺകുട്ടി എങ്ങനെ ദുബായിൽ ഒരു ഡോണായി മാറുകയും അയാളുടെ ധീരത, ശ്രദ്ധ, അഭിലാഷം, അധികാരത്തോടുള്ള മോഹം എന്നിവ ആകർഷകമായ ഒരു ആഖ്യാനത്തിൽ  ചിത്രീകരിക്കുന്നുണ്ട് ഹുസ്സൈൻ സൈദി.  സൂക്ഷ്മമായി ഗവേഷണം ചെയ്ത് തയ്യാറാക്കിയ ഈ പുസ്തകത്തിൽ മാഫിയയുടെ ആധിപത്യത്തിന്റെയും ആഭ്യന്തര യുദ്ധത്തിന്റെയും കളികളെക്കുറിച്ച് ആഴത്തിലുള്ളതും സമഗ്രവുമായ വിവരണം നൽകുന്നു.

1950കളിൽ ഹാജി മസ്തൻ, വരദരാജൻ മുതലിയാർ തുടങ്ങിയ കള്ളക്കടത്തുകാരുടെ സമ്പന്നത തഴച്ചുവളർന്ന കാലഘട്ടത്തിലാണ് കഥ ആരംഭിക്കുന്നത്. തുടർന്ന് പത്താൻ സംഘത്തിന്റെ ഭീഷണി, ഹ്രസ്വവും എന്നാൽ മാരകവുമായ മാന്യാ സുർവേ കാലഘട്ടം, മായ ഡോലാസിന്റെ ഉയർച്ചയും പതനവും, ഒടുവിൽ ഡോൺ-ദാവൂദ് ഇബ്രാഹിമിനെ സൃഷ്ടിക്കുന്നതിലേക്ക് നയിച്ച എല്ലാ സംഭവങ്ങളും ഒരു ഉദ്വേഗജനകമായ കഥ വായിക്കുന്ന പോലെയാണ് പുസ്തകത്തിന്റെ ആഖ്യാനം സൈദി ഒരുക്കിയിരിക്കുന്നത്. ഒരു പോലീസുകാരന്റെ മകനായ ഡോംഗ്രിയുടെ തെരുവുകളിൽ നിന്നുള്ള ഒരു ചെറുപ്പക്കാരൻ, ദുബായിൽ ഒളിച്ചിരിക്കുന്നവനും ഒരിക്കലും സ്വന്തം നാട്ടിലേക്ക് മടങ്ങാൻ പറ്റാത്തവനുമായി മാറി നിയമത്തിൽ നിന്ന് ഒളിച്ചോടുന്ന ഒരു കഥയായി പരിണമിക്കുന്നു പിന്നീട പുസ്തകത്തിന്റെ ഇതിവൃത്തം. പുസ്തകത്തിൽ പരാമർശിച്ചിരിക്കുന്ന സംഭവങ്ങളിൽ ചിലത് 1993ലെ മുംബൈ സ്ഫോടനത്തിൽ ദാവൂദ് ഇബ്‌റാഹീമിന്റെ പങ്കിനെ തെളിയിച്ചു കാണിക്കുന്നു. അതോടൊപ്പം  എന്തുകൊണ്ടാണ് ദാവൂദ് പൂർണ്ണമായും സൂത്രധാരനല്ലാത്തതെന്നും രാഷ്ട്രീയ കൃത്രിമം കാരണം അദ്ദേഹത്തെ 'ദേശദ്രോഹി' എന്ന് വിളിച്ചതെങ്ങനെയെന്നും സൈദി വിശദീകരിക്കുന്നു.

 പരാമർശങ്ങൾ 

വർഗ്ഗം:ഇന്ത്യയിലെ കുറ്റകൃത്യങ്ങൾ